Καίτη Γκρέυ

Η Καίτη Γκρέυ (πραγματικό όνομα: Αγγελική Καλαϊτζή, γεννημένη ως Αθανασία Γκιζίλη, Μυτιληνιοί Σάμου, 14 Μαΐου 1924 - Νέα Σμύρνη, 19 Ιανουαρίου 2025) ήταν  Ελληνίδα τραγουδίστρια του λαϊκού τραγουδιού.

 Βιογραφία 
Γεννήθηκε στο χωριό Μυτιληνιοί της Σάμου και είχε τρία αδέλφια. Σε ηλικία ενός έτους υιοθετήθηκε από την οικογένεια ΚαλαϊτζήΚαίτη Γκρέυ - Ελληνική Δισκογραφία και μεγάλωσε στα Ταμπούρια του Πειραιά. Μεγαλώνοντας στην φτώχεια, σε ηλικία 8 ετών χάνει τον θετό πατέρα της και, με την έναρξη του Β΄ Παγκοσμίου Πολέμου, επιστρέφει στην Σάμο για να γλυτώσει. Από εκεί και στη συνέχεια, περιπλανιέται από την Τουρκία και την Παλαιστίνη μέχρι την Χερσόνησο του Σινά.

Παντρεύτηκε, μόλις, σε ηλικία 15 ετών και απέκτησε δύο παιδιά, εργαζόμενη οπουδήποτε στον Πειραιά, προκειμένου να τα μεγαλώσει, αφού ο γάμος κατέληξε σε διαζύγιο.

 Σταδιοδρομία 
Η καριέρα της ξεκίνησε στις αρχές της δεκαετίας του 1950. Αρχικά, έγινε ηθοποιός στα μπουλούκια της Ρίτας Τσάκωνα και αργότερα τραγούδησε ελαφρό τραγούδι με τον Γιάννη Βέλλα, καθώς και άλλους καλλιτέχνες του είδους. Πρότυπό της υπήρξε ο Τζίμης Μακούλης. 

Η μεταστροφή της στο λαϊκό τραγούδι έγινε το 1953, όταν την συνάντησε ο ρεμπέτης Λουκάς Νταράλας και ερμήνευσε στο ραδιόφωνο το τραγούδι του "Το βουνό", σε στίχους Ευάγγελου Πρέκα. Την ίδια χρονιά ηχογράφησε και το πρώτο της τραγούδι που ήταν η δημιουργία του Γιώργου Μητσάκη "Νά 'χεις χάρη που σε αγαπώ (Το δικό σου το μαράζι)". Μετά την επιτυχία που σημείωσαν τα τραγούδια, κατάφερε να γίνει το πρώτο όνομα στα μεγαλύτερα κέντρα της εποχής αλλά και να γραμμοφωνήσει όλους τους μεγάλους συνθέτες της εποχής της.

Ερμήνευσε τις πρώτες εκτελέσεις τραγουδιών συνθετών όπως: Μάρκος Βαμβακάρης, Βασίλης Τσιτσάνης, Γιάννης Παπαϊωάννου, Γιώργος Μητσάκης, Χρήστος Κολοκοτρώνης, Ευτυχία Παπαγιαννοπούλου, Κώστας Βίρβος, Θόδωρος Δερβενιώτης, Μπάμπης Μπακάλης, Γιώργος Ζαμπέτας και Πάνος Τζαβέλλας.

Συνεργάστηκε με γνωστούς καλλιτέχνες όπως: Ρόζα Εσκενάζυ, Στράτος Παγιουμτζής, Στέλιος Καζαντζίδης, Γρηγόρης Μπιθικώτσης, Πόλυ Πάνου, Μαίρη Λίντα, Γιώτα Λύδια, Αντώνης Ρεπάνης, Στράτος Διονυσίου, Ρίτα Σακελλαρίου, Σπύρος Ζαγοραίος, Πάνος Γαβαλάς, Γιώργος Νταλάρας, Ελένη Βιτάλη, Γλυκερία, Χαρούλα Αλεξίου, Κωνσταντίνα, Άλκηστις Πρωτοψάλτη, Δήμητρα Γαλάνη, Αντώνης Βαρδής, Στέφανος Κορκολής, Χρήστος Δάντης, Εκείνος και Εκείνος.

Για ένα μεγάλο διάστημα βρέθηκε στα μεγαλύτερα κέντρα της Αμερικής, της Αυστραλίας, του Καναδά και της Γερμανίας, γνωρίζοντας τον Έλβις Πρίσλεϊ, τον Τζίμι Χέντριξ, τη Ρίτα Χέιγουορθ, τη Μαρία Κάλλας, τον Σταύρο Νιάρχο και τον Αριστοτέλη Ωνάση.

Στη δεκαετία του ΄60 ήταν η πιο ακριβοπληρωμένη τραγουδίστρια, έχοντας ημερομίσθιο που ξεπερνούσε ακόμα και τις 8.000 δραχμές. Αυτό αναγνωρίστηκε και από τα ελληνικά δικαστήρια σε μια δικαστική μάχη που υπήρχε με ιδιοκτήτη νυχτερινού κέντρου της εποχής. Ίσως ηχογράφησε περισσότερα από 1.500 τραγούδια, μέχρι και το 1996, οπότε και αποσύρθηκε από τη δισκογραφία και τα νυχτερινά κέντρα. Το 1995 ο σκηνοθέτης, Κώστας Φέρρης, υπογράφει συμβόλαιο με τον ΑΝΤ1 για τη μεταφορά της θρυλικής ζωής της στην μικρή οθόνη. Ωστόσο, αυτό δεν έμελλε να επιτευχθεί εξ' ολοκλήρου, μιας και το κόστος του προϋπολογισμού δεν έφτασε και για τα 26 επεισόδια που προέβλεπε το συμβόλαιο. Τα γυρίσματα έγιναν σε Ελλάδα, Τουρκία και Αίγυπτο, ενώ το τραγούδι των τίτλων "Εγώ σε νίκησα ζωή" με ερμηνευτή τον Γιάννη Πάριο δε βγήκε ποτέ στη δισκογραφία. Σε αυτή την παραγωγή, η Καίτη Γκρέυ, ερμήνευσε το τραγούδι "Ζωή μου μάγισσα", σε στίχους Γιάννη Πάριου και μουσική Θέσιας Παναγιώτου. Το 2006 κυκλοφόρησε η αυτοβιογραφία της, με τίτλο Έτσι όπως τα έζησα.

 Προσωπική ζωή και θάνατος 
Η Καίτη Γκρέυ έκανε δύο γάμους. Μόλις σε ηλικία 15 ετών παντρεύτηκε τον Νίκο Ηλιάδη, με τον οποίο απέκτησε δύο παιδιά, τον Φίλιππο και τον Βασίλη και χώρισε σε τρία χρόνια. Ακολούθησε ο γάμος της με τον χρυσοχόο Μιχάλη Παπαναστασόπουλο. Εγγονή της είναι η τραγουδίστρια Αγγελική Ηλιάδη. Ήταν για πέντε χρόνια αρραβωνιασμένη με τον Στέλιο Καζαντζίδη και έπειτα με τον Ανδρέα Μπάρκουλη. Είχε, επίσης, ερωτικό δεσμό με τον εφοπλιστή Νίκο Λαιμό, αλλά και με τον ηθοποιό Κώστα Καρρά.

Απεβίωσε στις 19 Ιανουαρίου 2025, στο σπίτι της στην Νέα Σμύρνη, έχοντας κλείσει 100 χρόνια ζωής. Κηδεύτηκε στο Κοιμητήριο Νέας Σμύρνης και αφού η σορός της είχε τεθεί σε λαϊκό προσκύνημα. Σύμφωνα με δική της επιθυμία, στην τελευταία κατοικία της την συνόδευσαν οι ήχοι του μπουζουκιού και τα εμβληματικά τραγούδια "Το βουνό" και "Τα ξένα χέρια".

 Δισκογραφία 
Τραγούδια
Μερικά από τα γνωστότερα τραγούδια που ερμήνευσε είναι: 

"Τα ξένα χέρια"
"Το βουνό" 
''Στρώσε μου να κοιμηθώ''
"Άναψε το τσιγάρο"
"Το μαράζι"
"Πήρα την στράτα και έρχομαι" 
''Κάτσε στον καναπέ μου"
"Μέσα στης ζωής τα μονοπάτια" 
"Άνοιξε, άνοιξε"
''Πάρε το δάκρυ μου''
''Ένα σφάλμα έκανα''
''Ο σκληρός χωρισμός''
"Καλέ μάνα δεν μπορώ" 
"Θα κλάψω σήμερα" 
"Μάγκικο τα δυο σου μάτια" 
"Αγγελοκαμωμένη" 
"Ποτέ τη μάνα μην πικραίνεις" 
"Θέλω να είναι Κυριακή" 
"Το πες και το 'κανες"
"Νύχτωσε χωρίς φεγγάρι"
"Πω πω κάτι μάτια!"
"Μια γυναίκα μόνο ξέρει"
''Θα πονέσεις μια μέρα"
"Ψέματα λέει"
"Θα σε γελάσω"
"Βαθιά στη θάλασσα θα πέσω"
''Τραγουδάτε μωρέ!''

 Κινηματογράφος 
Έπαιξε σε 19 ταινίες ως ηθοποιός και τραγουδίστρια.
 Αδικία (1966) ... ως Καίτη Πετροπούλου

 Παραπομπές 

Κατηγορία:Ελληνίδες τραγουδίστριες
Κατηγορία:Λαϊκοί τραγουδιστές
Κατηγορία:Αιωνόβιοι